चेक गणराज्य में 18वीं ‘मिस डेफ वर्ल्ड 2018’ प्रतियोगिता का आयोजन हुआ। इसमें 45 देशों के प्रतिभागियों ने भाग लिया। फाइनल राउंड में 24 बचे। इनमें मिस एवं मिस्टर वर्ल्ड, यूरोप व एशिया चुने गए। प्रतियोगिता में निष्ठा डुडेजा ने सभी प्रतिद्वंदियों को पीछे छोड़ते हुए ‘मिस डेफ एशिया’ 2018 का खिताब अपने नाम किया। खासबात यह कि यह पहला मौका रहा, जब किसी भारतीय ने यह प्रतियोगिता जीती है। इससे पहले, बीते फरवरी माह में ही निष्ठा ने ‘मिस डेफ इण्डिया’ 2018 का खिताब जीता था। उत्तर रेलवे में चीफ इंजीनियर के पद पर कार्यरत निष्ठा के पिता वेदप्रकाश डुडेजा ने बेटी की इस सफलता का श्रेय निष्ठा डुडेजा की मां पूनम को दिया। जिन्होंने कड़ी मेहनत और समर्पण से बेटी को इस मुकाम तक पहुंचाने के काबिल बनाया।